Σίμον Μπένινγκ

Ο **Σίμον Μπένινγκ** (φλαμανδικά: Simon Bening, περ. 1483 - 1561) ήταν Φλαμανδός μικρογράφος και εικονογράφος χειρογράφων. Γενικά θεωρείται ως ο τελευταίος μείζων καλλιτέχνης της παραδοσιακής Φλαμανδικής Σχολής.

Ο Μπένινγκ γεννήθηκε είτε στη Γάνδη είτε στην Αμβέρσα και εκπαιδεύτηκε από τον πατέρα του, επίσης εικονογράφο, Αλεξάντερ Μπένινγκ στο οικογενειακό εργαστήριο της Γάνδης. Ταξίδευε ανάμεσα στη Γάνδη και την Αμβέρσα και έγινε μέλος της Συντεχνίας του Αγίου Λουκά και του Αγίου Ιωάννη της Μπρυζ ως εικονογράφος το 1508. Απέκτησε φήμη όταν μετακόμισε στη Μπρυζ γύρω στα 1510, όπου και έζησε ως το τέλος της ζωής του. Από το 1517 ως το 1555 καταγράφεται τακτικά στα ετήσια λογιστικά έγγραφα της Συντεχνίας. Τρεις φορές (1524, 1536, 1546) διετέλεσε πρύτανης των καλλιγράφων, των βιβλιοπωλών , των εικονογράφων και των βιβλιοδετών της Συντεχνίας.

Νυμφεύτηκε δύο φορές και απέκτησε έξι κόρες. Δυο από αυτές συνέχισαν την οικογενειακή παράδοση: Η Λεβίνα Τέερλινκ (Levina Teerlinc) έγινε ζωγράφος μικρογραφιών, κυρίως πορτρέτων και μετανάστευσε στην Αγγλία και η Αλεξαντρίν Κλάιζουένε (Alexandrine Claeiszuene) που έγινε επιτυχημένη έμπορος έργων τέχνης.

## Έργο
Ο Μπένινγκ ειδικευόταν σε βιβλία των Ωρών, αλλά την εποχή εκείνη παρόμοια βιβλία παράγονταν μόνο για βασιλικούς ή πολύ πλούσιους προστάτες των τεχνών. Δημιουργούσε, επίσης, γενεαλογικούς πίνακες και "φορητά" πολύπτυχα σε περγαμηνή. Πολλά από τα πιο όμορφα έργα του αναφέρονται στον κύκλο των μηνών για βιβλία Ωρών, που είναι τοπία σε ιδιαίτερα μικρές διαστάσεις, την εποχή εκείνη είδος ζωγραφικής εν τη γενέσει του. Υπό άλλη σκοπιά το στυλ του ελάχιστα διαφοροποιείται από αυτό που είχε ήδη διαμορφωθεί στη ζωγραφική πριν από τη γέννησή του, αλλά τα τοπία του αποτελούν σύνδεσμο μεταξύ των εικονογράφων του 15ου αιώνα και του Πίτερ Μπρίγκελ του πρεσβύτερου. Η αυτοπροσωπογραφία του και άλλα πορτρέτα του αποτελούν παραδείγματα μικρογραφιών πορτρέτων.

Δημιούργησε βιβλία για Γερμανούς ηγεμόνες, όπως ο Καρδινάλιος Άλμπρεχτ του Βραδεμβούργου (ή Αλβέρτος του Μάιντς) και βασιλείς όπως ο αυτοκράτορας Κάρολος Ε΄ και ο ντον Φερνάντο, ινφάντης της Πορτογαλίας. Ο Ρόμπερτ ντε Κλερκ (Robert de Clercq), ηγούμενος της Κιρστεσιανής μονής *Ter Duinen* στο Κοκσάιντε (Koksijde) κοντά στη Μπρυζ του παράγγειλε ένα Ευλογητάριο γύρω στο 1519 - 1529. Ο Μπένινγκ απεικόνισε τον ηγούμενο σε πολύχρωμη σκηνή από την Σταύρωση.

## Εικονοθήκη

:File:Benedictional of Robert de Clercq.jpg|Ευλογητάριο του Robert de Clercq: Σταύρωση, f. 4v, Βιβλιοθήκη Πανεπιστημίου Κέιμπριτζ, Κέιμπριτζ
:File:Simon Bening Decorated text Page.jpg|Προσευχητάριο του Αλβέρτου του Βραδεμβούργου: σελίδα κειμένου με διακοσμημένο περιθώριο, f 124, Μουσείο Γκέτι, Λος Άντζελες
:File:Simon Bening (Flemish - The Arrest of Christ - Google Art Project.jpg|PΠροσευχητάριο του Αλβέρτου του Βραδεμβούργου: Η σύλληψη του Ιησού, f 107v, Μουσείο Γκέτι, Λος Άντζελες
:File:September- Four men playing a game that resembles golf - The Golf Book (1520-1530), f.27r - BL Add MS 24098.jpg|Τέσσερις άνδρες παίζουν κάτι που μοιάζει με γκολφ. Βρετανική Βιβλιοθήκη
:File:Simonbening.jpg|Σελίδα ημερολογίου μηνών Σεπτεμβρίου και Οκτωβρίου, υδρόχρωμα σε περγαμηνή (14 cm × 95 cm), 1540, Μουσείο Βικτωρίας και Αλβέρτου, Λονδίνο


## Δείτε επίσης
* Κατάλογος Φλαμανδών ζωγράφων

## Παραπομπές


## Πηγές
*Hindman, Sandra et al. *Illuminations in the Robert Lehman Collection*. New York: The Metropolitan Museum of Art, 1997.
*Morrison, Elizabeth and Kren, Thomas (eds). *Flemish Manuscript Painting in Context*. Los Angeles: J. Paul Getty Trust, 2006. ISBN 978-0-89236-852-5

## Εξωτερικοί σύνδεσμοι

* ''Gerard David: Purity of Vision in an Age of Transition'', exhibition catalog from The Metropolitan Museum of Art (fully available online as PDF)
* The Hennessy Book of Hours, c. 1530-1540
* The Golf Book , c. 1540
* Book of Hours, c. 1525, from the collection at Waddesdon Manor

Κατηγορία:Φλαμανδοί ζωγράφοι
Κατηγορία:Πρώιμη φλαμανδική ζωγραφική